Walt (24) trek agter White aan Loftus toe | Netwerk24
Wegner waarsku teen 'slim' Jake White
'Jake het altyd 'n plan, dit is wat hom 'n afrigter van gehalte maak.'
Walt (24) trek agter White aan Loftus toe
Deur Hendrik Cronjé 10 Mei 2020 00:00
Walt Steenkamp word deur Jake White as 'n oplossing vir die Bulle se slotprobleme beskou.
Dié 24-jarige oud-Puk het uit minstens vyf plaaslike en oorsese opsies die afgelope week besluit om hom by die Bulle aan te sluit.
Walt Steenkamp het besluit om hom by die Bulle aan te sluit. Foto: Gallo Images
Hy gaan egter nie net soontoe om die leemte te vul wat Lood de Jager en RG Snyman gelaat het nie, maar in die hoop dat hy sy potensiaal onder White kan verwesenlik om eendag 'n Bok te word.
Die storie loop juis in Pretoria dat White slegs Bokke of toekomstige Bokke kontrakteer, met die Bulle as Steenkamp se nuwe rugbytuiste wat daarop dui dat hy in dié kategorie val.
Steenkamp speel van 2018 af vir die Cheetahs nadat hy dieselfde jaar as die Varsitybekerreeks se Speler van die Jaar aangewys is.
Dié reus van 2,03 m en 119 kg het hom in Bloemfontein as een van die land se voorste slotte gevestig.
Loftus is bekend as die Bokke se slotfabriek wat spelers soos Frik du Preez, Moaner van Heerden, Adolf Malan, Drikus Hattingh, Bakkies Botha, Danie Rossouw, Juandré Kruger, Flip van der Merwe en Victor Matfield opgelewer het.
Walt Steenkamp speel van 2018 af vir die Cheetahs.
De Jager en Snyman het nog verlede jaar die Bulle se slotkombinasie gevorm voordat hulle na onderskeidelik Sale Sharks en Munster aanbeweeg het. Hulle het 'n yslike leemte met hul vertrek gelaat.
White kyk in die rigting van slotte soos Steenkamp, Sintu Manjezi (25 jaar, 1,98 m en 114 kg) en Ruan Nortjé (21, 2 m en 113 kg) om daardie leemte vorentoe te vul.
Eli Snyman (24, 2,01 m en 111 kg) se naam word ook genoem, maar dit lyk onwaarskynlik dat hy deur sy Italiaanse klubspan, Treviso, vrygestel sal word.
Die moontlikheid bestaan wel nog dat Jason Jenkins vir vanjaar se Curriebekerreeks vir die Bulle beskikbaar kan wees.
Sy beskikbaarheid sal afhang van die Curriebeker se presiese datums, aangesien hy nog deur die Japanse klubspan Toyota Verblitz gekontrakteer is.